b'\n_START_ARTICLE_\nEnkeltvedtak\n_START_PARAGRAPH_\nEnkeltvedtak er innen norsk forvaltningsrett et vedtak med en eller flere bestemte personer som adressat. N\xc3\xa5r enkeltvedtaket fattes av Kongen skjer det i form av en kongelig resolusjon. Et vedtak som retter seg mot \xc2\xabet ubestemt antall eller ubestemt krets av personer\xc2\xbb er en forskrift._NEWLINE_Enkeltvedtak kan skilles fra forskrift ved \xc3\xa5 se p\xc3\xa5 hvorvidt vedtaket er gitt individualiserte adressater eller ikke. Det kan tenkes enkeltvedtak som retter seg til en store mengde personer p\xc3\xa5 den ene side, og forskrifter som er generelle, men som kun vil f\xc3\xa5 betydning for et ganske begrenset antall personer p\xc3\xa5 den annen side.\n_START_SECTION_\nLegaldefinisjon\n_START_PARAGRAPH_\nDefinisjonen av \xc2\xabenkeltvedtak\xc2\xbb er gitt ved en legaldefinisjon i forvaltningsloven. Det heter at et enkeltvedtak er \xc2\xabet vedtak som gjelder rettigheter eller plikter til en eller flere bestemte personer\xc2\xbb_NEWLINE_Forvaltningsloven gir ogs\xc3\xa5 en legaldefinisjon av \xc2\xabvedtak\xc2\xbb som er bestemmende for hva som menes med \xc2\xabvedtak\xc2\xbb i definisjonen av enkeltvedtak. Det heter om \xc2\xabvedtak\xc2\xbb at det er \xc2\xaben avgj\xc3\xb8relse som treffes under ut\xc3\xb8ving av offentlig myndighet og som generelt eller konkret er bestemmende for rettigheter eller plikter til private personer (enkeltpersoner eller andre private rettssubjekter)\xc2\xbb Av dette f\xc3\xb8lger at ikke alle avgj\xc3\xb8relser av forvaltningen er vedtak i forvaltningsrettslig forstand._NEWLINE_Forvaltningsloven bestemmer ogs\xc3\xa5 at avgj\xc3\xb8relser som gjelder \xc2\xabansettelse, oppsigelse, suspensjon, avskjed eller forflytting av offentlig tjenestemann\xc2\xbb skal regnes som enkeltvedtak. Dermed vil ikke slike forhold anses for \xc3\xa5 bygge p\xc3\xa5 kontrakt eller anses for \xc3\xa5 ikke rette seg mot \xc2\xabprivate personer\xc2\xbb._NEWLINE_Videre bestemmer forvaltningsloven at \xc2\xabavgj\xc3\xb8relser som gjelder avvising av en sak eller bruk av s\xc3\xa6rlige tvangsmidler for \xc3\xa5 f\xc3\xa5 gjennomf\xc3\xb8rt et vedtak\xc2\xbb ogs\xc3\xa5 er enkeltvedtak. Dette ville etter hovedregelen ikke falt innenfor vedtaksbegrepet ettersom det \xc2\xabprosessledende\xc2\xbb / \xc2\xabsaksstyrende\xc2\xbb avgj\xc3\xb8relser, alts\xc3\xa5 ledd i behandlingen av en annen sak.'